google/wiki40b huggingface dataset:
Esa Hukkanen

Esa Juhani Hukkanen (sündinud 25. veebruar 1963 Lahtis) on endine Soome poksija ja praegune poksitreener.
Hukkanen oli kokku viiekordne Soome meister – aastatel 1984–1985 I keskkaalus (kuni 71 kg) ning aastatel 1986–1988 II keskkaalus (kuni 75 kg).
Hukkanen osales 1988. aasta Seouli olümpiamängudel II keskkaalus (kuni 75 kg), kuid kaotas II ringis oma kohtumise ja jäi edasisest medaliheitlusest välja. Ta sai 27. Euroopa meistrivõistlustel 1987. aastal (Torinos) II keskkaalus (kuni 75 kg) pronksmedali.
Hukkanen töötab poksitreenerina, muuhulgas on ta olnud Soome koondise peatreener aastatel 2001–2004.
Saksamaa Kristlik-Demokraatlik Liit

Positsioon Saksamaa poliitilisel maastikul

CDU ja CSU liidu põhiliseks vastaseks kujunes vasakpoolne Saksamaa Demokraatlik Partei (SPD).Veidi hiljem tekkis liberaalne Vaba Demokraatlik Partei (FDP), mis liikmete arvu poolest jäi küll eelmainituile tugevasti alla, kuid sellegipoolest mängis tähtsat rolli riigi poliitilises elus. Vabad demokraadid on kuulunud valitsuskoalitsioonidesse koos CDU või SPD-ga. Taastati ka ametiühingute ning teiste ühiskondlike organisatsioonide tegevus.
Silm

Inimestel

Inimese silm koosneb silmamunast ja abielundeist. Silma abielundite hulka loetakse silmalaud, kulmud, pisaraaparaat ja silmamuna liigutavad lihased.
Inimese silm kui optiline süsteem koosneb silmaläätsest, ripslihasest, pupillist, nägemisrakkudest ja nägemisnärvist. Silmalääts on elastne kumerlääts, mille kõverusraadiust reguleerivad ripslihased. Pupill on ava vikerkestas, mis kontrollib reflektoorselt silma pääseva valguse hulka. Nägemisrakkude nimetust kannavad valguse intensiivsusele väga tundlikud kepikesed ja värvi eristavad kolme tüüpi kolvikesed. Nägemisrakkudest läheb signaal mööda nägemisnärvi ajju, kus signaal tõlgendatakse kasulikuks informatsiooniks. Terve silma korral siseneb valgus pupilli kaudu silma, läbib läätse ja liigub sealt läbi klaaskeha silma põhja võrkkestale, kus moodustab kolbrakkuderohkel piirkonnal ehk kollatähnil ümberpööratud kujutise.
Külmvöö

Külmvöö on Maa soojusvöö, mille piiriks on kõige soojema kuu samatemperatuurijooned +10 °C ekvaatori poolt ja 0 °C pooluse poolt. Seal on kogu aasta jooksul  õhutemperatuurid madalad ning päevad lühikesed ja ööd pikad. Polaarjoontelt pooluste poole esinevad polaarpäev ja polaaröö.
Varem arvati polaarvöö piiriks polaarjooned.
Merike Vaher

Merike Vaher (sündinud 5. juunil 1955) on eesti keemik, filosoofiadoktor.
Aastatel 1973–1978 õppis ta Tartu ülikoolis. 1999. aastal kaitses ta Tallinna Tehnikaülikoolis magistrikraadi ja 2002. aastal samas doktorikraadi.
2007. aastal sai ta Eesti Vabariigi teaduspreemia.
Otto Liiv

Otto Liiv (alates 1935. aastast Otu Liiv; 6. september (ukj) 1905 Narva – 10. detsember 1942 Tartu) oli eesti ajaloolane ja arhivaar.
Liiv sai ajaloohariduse 1920. aastate Tartu Ülikoolis, just sel ajal kujunes välja professionaalne eesti ajaloolaskond, kelle peamiseks arendajaks oli professor Arno Rafael Cederberg. Liivist sai üks Cederbergi lootustandvamaid õpilasi, kes tema soosingul sai lõpuks ka Riigi Keskarhiivi juhatajaks. Ta tegeles nii majandusajaloo kui ka arhiiviallikate korrastamise ja uurimisega. 1935. aastal sai temast ajaloodoktor.
1929. aastast oli Liiv Riigi Keskarhiivi juhataja kohusetäitja, 1932–1941 juhataja. Arhiivijuhina tegi ta ära tohutu töö selle korrastamiseks ja moderniseerimiseks. 1932–1941 oli ta Tartu Ülikooli õppejõud ning 1937–1940 ka Ajaloolise Ajakirja peatoimetaja. Liivi tervis halvenes 1930. aastate lõpust pidevalt, seda peamiselt ületöötamise tõttu. 1941. aastal oli ta sunnitud arhiivijuhi ameti maha panema ja veetis oma viimase eluaasta kodusel ravil.
Adam Levine

Adam Levine (sündinud 18. märtsil 1979 Los Angeleses) on USA muusik ja laulukirjutaja, ansambli Maroon 5 juhtlaulja ja kitarrist.
Aastal 1994 asutas Adam Levine koos oma sõpradega ansambli Kara’s Flowers. 1997. aastal ilmus grupi ainus album "The Fourth World". Samal aastal asutus bänd üles USA telesarjas "Beverly Hills, 90210". Ansambli album ei saanud populaarseks ja muusikud otsustasid lahku minna.
2001. aastal hakkasid samad muusikud uuesti koos tegutsema ansamblina Maroon 5.
Adam Levine on üks USA telesaate "The Voice" kohtunikest. Esimese hooaja (2011) võitja Javier Colon oli saate jooksul Levine'i meeskonnas.
Levine'il diagnoositi teismelisena tähelepanupuudulikkusega hüperaktiivsus.
Tallinna komandandimaja

Tallinna komandandimaja (ehk Toompea komandandi maja) on Tallinnas aadressil Toompea 1 asuv barokkstiilis hoone. 
Hoone ajalugu ulatub umbes 1690. aastasse, mil see ehitati ülemkomandandi elamuna.
Maja kuulub kinnismälestina kultuurimälestiste riiklikku registrisse
Praegu asuvad hoones riigi valimisteenistus, Vabariigi Valimiskomisjon ja Erakondade rahastamise järelevalve komisjon.
Käitumisteraapia

Käitumisteraapia on psühhoteraapia vorm, kus lähtutakse inimese käitumise analüüsist ja teraapia meetodid keskenduvad kas ainult inimese käitumisele või ka inimese mõtetele ja tunnetele, mis võivad käitumist põhjustada.
Käitumisteraapias vaatlevad terapeudid peamiselt õpitud käitumist ja jälgivad, kuidas keskkond käitumist mõjutab. Terapeudid üritavad leida objektiivset mõõtmist võimaldavaid ravimistulemusi. Käitumisteraapias pole ühte konkreetset meetodit, on vaid erinevad tehnikad, et ravida inimese psühholoogilisi probleeme.
Käitumisteraapia jaguneb neljaks: rakenduslik käitumisanalüüs (applied behaviour analysis – ABA), õppiva perekonna mudel (teaching-family model – TFM), positiivse käitumise toetamine (positive behavior support – PBS) ja kognitiivne käitumisteraapia (KKT). 

Kliinilised rakendused

Probleemid, mida käitumisteraapia on analüüsinud: intiimsus paarisuhtes, andestamine paarisuhtes, krooniline valu, , stressiga seotud käitumisprobleemid (nt kuidas toime tulla alkohoolikust lapsevanema täiskasvanud lapsena), anoreksia, krooniline stress, narkomaania, depressioon, ärevus, unetus ja ülekaalulisus.
Meelis Põdersoo

Meelis Põdersoo (sündinud 9. mail 1984 Jõgeval) on eesti näitleja. 
Teatripisiku sai ta kaasa Jõgeva Gümnaasiumi kooliteatrist Liblikapüüdja.
Ta lõpetas Eesti Muusika- ja Teatriakadeemia lavakunstikooli 2008. aastal. Töötab VAT Teatris alates 2008. aastast.
Düsleksia

Düsleksia uurimise ajalugu

Algselt (1890. aastail) ei eristatud düsleksiat afaasiast – osalisest või täielikust kõne kaost – ja seetõttu arvati, et põhjuseks on ajukahjustus keelega seotud piirkonnas, mis on saadud varases eas. Seega ei eristatud arengulist düsleksiat omandatud düsleksiast.
1920. aastail pidas Samuel T. Orton düsleksia põhjuseks hilinenud funktsiooni arengut. Korreleerub vasakukäelisusega ning kalduvusega tähti ümber pöörata, kui õpitakse lugema või kirjutama. Pakkus, et probleemi on võimalik parandada, kui saavutatakse vasaku ajupoole domineerivus lugema õppimisel.
Sotsioloogid ja pedagoogid uskusid esmalt, et tegu on keskkonnast tuleneva probleemiga. Sel juhul oleks probleemi lihtsam lahendada kui parandada neuroloogiist puudujääki.
Samuel A. Kirk võttis 1963. aastal kasutusele mõiste "õpiraskus", mis eristas düsgraafikud vaimse mahajäämuse või sensoorse deprivatsiooniga lastest.
Alexander Martin Luther

Alexander Martin Luther (8. jaanuar 1810 Tallinn – 22. september 1876 Tallinn) oli baltisaksa päritolu eesti tööstur.
Lõpetas Tallinna Kubermangugümnaasiumi. Töötas perefirmas (mille asutas tema Breslaust saabunud vanaisa Georg Christian Luther aastal 1742), mis alguses tegeles lina ja soola vahendamisega ja millele hiljem lisandus puiduga kauplemine. Ettevõttel läks hästi, muretseti kinnisvara (soodsad laopinnad sadama lähedal). 1870 aasta paiku asutas ta koos kaupmees Markel Makaroviga ettevõtte, mis tegeles puitmaterjalist ehitustarvete ostu ja müügiga (puuhoov). Selle ettevõtmise edukaimaks müügiartikliks olid Soomest toodud katusesindlid, mis oli meie maal veel üsna uudne materjal. Õige varsti taibati, et sindleid on kasulikum kohapeal lõigata. Saeveski ehitamise jaoks saadi luba aastal 1877, kahjuks pärast Alexander Martin Lutheri surma.
Tema järgi nimetati 1880. aastal mööbli tootmisega tegelenud Lutheri vabrik.

Isiklikku

Alexander Martin Luther oli kolm korda abielus. Esimene abikaasa oli Louise Luther, neiuna Gebauer (1812–1844). Sellest abielust sündis  poega ja tütar, teine poeg Ferdinand Justius Luther oli Emmaste Immanueli koguduse esimene õpetaja, Käina Martini koguduse õpetaja ja Tallinna Niguliste koguduse ülemõpetaja. Teine abikaasa oli Therese Luther, neiuna Berg (1805–1852). Sellest abielust sündis kolm tütart ja üks poeg. Kolmas abikaasa oli Henriette Caroline Luther, neiuna Steding. Sellest abielust sündis kolm poega: töösturid Christian Wilhelm Luther (tema poeg Martin Christian Luther oli tööstur, tulundus- ja poliitikategelane) ja Carl Wilhelm Luther ning Johannes Heinrich Luther, kes oli Kadrina- ja Narva Johannese koguduse õpetaja, hiljem luterlik vaimulik Karkelnis (praegu Mõssovka Kaliningradi oblastis) (tema poeg Ralf Johannes Ferdinand Luther oli Kuusalu Laurentsiuse koguduse ja Tartu Ülikooli koguduse (saksa pihtkonna) õpetaja). Tema isa oli Christian Wilhelm Luther (1774–1841), vanaisa Georg Christian Luther (1717–1800).
IBU karikas

IBU karikas (ka IBU karikasari, inglise IBU Cup) on laskesuusatamise rahvusvaheline kõrgetasemeline iga-aastane terve hooaeg kestev võistlussari. Laskesuusatamises on see taseme poolest teisel kohal. Esimesel astmel on maailma karikavõistlused laskesuusatamises (inglise Biathlon World Cup).
Esimene IBU karikas toimus hooajal 1982/1983. IBU karikas kestab alates novembrist või detsembrist kuni märtsini.
Never Mind the Bollocks Here's the Sex Pistols

"Never Mind the Bollocks Here's the Sex Pistols" on esimene ja ka viimane ametlik Sex Pistolsi stuudioalbum. Pärast seda ilmunud albumid on kokku pandud ülejäänud lugudest ja demodest.
Album ilmus 28. oktoobril 1977 Virgin Recordsi väljaandel. Esimene väljalase (1000 tükki) erines järgnevatest, sellelt puudus lugu "Submission". Ka lugude järjekord oli veidi erinev.

Laulud

Kõigi laulude autorid on Paul Cook/Steve Jones/Glen Matlock/Johnny Rotten, kui pole märgitud teisiti.
Katanga provints

Katanga provints (1971–1997 Shaba provints) oli 1. järgu haldusüksus (provints) Kongo Demokraatlikus Vabariigis.
Provints hõlmas riigi kaguosa. Selle pindala oli 496 871 km².
Selle keskus oli Lubumbashi.
Ametlikud keeled olid suahiili keel ja Katanga luba keel.
2006. aasta põhiseaduse järgi moodustati Katanga provintsi piirides Tanganyika, Ülem-Lomami, Lualaba ja Ülem-Katanga provints. Uus haldusjaotus hakkas kehtima 2015. aastast.

Ajalugu

Legendide järgi olid Katanga esimesed elanikud pügmeed. 
18. sajandist olid Katanga ala põhilised rahvad lubad ja lundad.
Xylophis

Levila

Nad elavad valdavalt Aasias.
Džogorku Kengeš

Cogorku Keñeş või Džogorku Kengeš (kirgiisi keeles Жогорку Кеңеш – 'Ülemnõukogu') on Kõrgõzstani parlament.

"Legendaarne parlament"

Džogorku Kengeši esimeseks koosseisuks loetakse 1995. aastal valitud parlamenti. Džogorku Kengeši eellaseks oli Kirgiisi NSV Ülemnõukogu, mille viimane, 1989. aastal valitud 350-liikmeline 12. koosseis, tuntud ka kui "legendaarne parlament", nimetati riigi iseseisvudes samuti Džogorku Kengešiks.
1990. aasta 15. septembril võttis "legendaarne parlament" vastu suveräänsusdeklaratsiooni, 31. augustil 1991 iseseisvusdeklaratsiooni, 1993. aasta 5. mail Kirgiisi Vabariigi esimese põhiseaduse. Koosseis saadeti sisuliselt laiali 1994. aasta sügisel, pärast seda kui hakkas uurima president Askar Akajevi rolli riigi kullaga kauplemises.
Parlamendi esimeseks koosseisuks loetakse 1995. aastal valitut.
Väinjärv

Sport

Väinjärvel on talviti olnud 3 km pikkune jäärada, millel on peetud Koeru valla jäärajasõidu meistrivõistlusi.
Edastamise kadu

Edastamise kadu kirjeldab laine akumulatiivset intensiivsuse langust tema levimisel allikast läbi mingi keskkonna. Terminit kasutatakse laialdaselt optikas ja akustikas. Edastamise kao mõõtmine on oluline näiteks summutite ja sonarite kavandamisel.

Kasutusvaldkonnad

Mõistet edastamise kadu kasutatakse erinevates valdkondades.

Ehitusakustika

Ehitusakustikas vastab edastamise kaole mõiste heliisolatsioonivõime. Heliisolatsioonivõime näitab tarindi võimet vähendada helivõimsust. Seega on edastamise kao mõõtmise keskkonnaks tarindid ja laineteks helilained.

Allveeakustika

Allveeakustikas kasutatakse edastamise kao mõistet laialdaselt. Seejuures kasutatakse edastamise kao mõistet allveeakustikas äravahetatuna mõistega levikadu (ing. k - propagation loss). Edastamise kadu kirjeldab allveeakustikas heliintensiivsuse langust tema levimisel allikast vastuvõtjani veekeskkonnas. Samas kasutatakse teda allvee-heliisolatsiooni meetme nagu mullikardinate heliisolatsioonivõime kirjeldamiseks.
Liivika Simmul

Liivika Simmul (sündinud 20. septembril 1970) on eesti haridustegelane, Püha Johannese Kooli asutaja ja direktriss.

Isiklikku

Alates 1990 abielus näitleja Rain Simmuliga. Peres on kaks tütart ja kaks poega.
Wilhelm II (Braunschweig-Calenberg-Göttingen)

Wilhelm (u. 1425 – 7. juuli 1503), kutsutud Nooremaks, oli Braunschweig-Lüneburgi hertsog.
Sannikovi väin

Sannikovi väin (vene пролив Санникова) ühendab Laptevite ja Ida-Siberi merd ning eraldab Ljahhovi ja Anjou (Anžu) saari. Laius 55 km, pikkus 238 km, sügavus kuni 20 m.
Väin on nime saanud vene töösturi ja maadeuurija Jakov Sannikovi järgi.
Georgi Amjaga

Georgi Amjaga (vene Георгий Васильевич Амяга; 1923 Primorje krai – 3. august 1944 Sinimäed, Eesti) oli Nõukogude Liidu sõjaväelane (seersant).
Ta osales 117. laskurkorpuse 201. laskurdiviisi 191. polgu seersandina Eesti alal toimunud Sinimägede lahingutes. Nendes lahingutes ta 3. augustil 1944 ka hukkus. Ta maeti Putkisse (Kohtla-Järve rajoon). Talle anti postuumselt Nõukogude Liidu Kangelase kuldtäht.
Noarootsi kihelkond

Piirkonna ajalugu

Kuni muinasaja lõpuni oli Noarootsi ala praktiliselt asustamata. Siis moodustas see piirkond mõjuka Ridala muinaskihelkonna põhjapoolse ääreala.
13. sajandi keskel asustasid piirkonna rootslased, kellest põhiosa saabus Soomest. Eestisse tulnud kolonistidele anti rida privileege, mis seisnesid põhiliselt liikumisvabaduses ning väiksemates maksudes. Siis asusid Noarootsi alad Lääne-Nigula kirikukihelkonna põhjaservas. 
Suurima ulatuse saavutas rootsi asustus 16. sajandi alguses. Sellel ajal sai Noarootsi ka omaette kihelkonnaks, kihelkonda kuulus ka Osmussaare saar. Esimesi kirikuõpetajaid on allikates mainitud 16. sajandil. Kihelkonna keskuseks oli Püha Katariina kirik.
Noarootsi kihelkond oli Eesti mandriosa kihelkondadest ainus, kus rootslastest elanikkond oli enamuses. 16. sajandi teisel poolel rüüstasid Noarootsi alasid Liivi sõja käigus vene väed – Balthasar Russow kirjutab oma kroonikas, et 1575. aastal "laastasid venelased ja tatarlased üpris haletsemisväärselt maid ümber Haapsalu, Koluvere, Lihula, Padise ja Vigala, samuti Saaremaad ja Hiiu, Muhu, Vormsi saari ja Noarootsit". 1580. aastatel läks Noarootsi Rootsi võimu alla ja oli seda 1710. aastani. Rootsi aeg tähendas ühelt poolt vaimse elu elavnemist – Noarootsis rajati Eesti esimene teadaolev talurahvakool, Noarootsi kirik sai abikirikud (kabelid) Sutlepasse, Rooslepasse ja Osmussaarele. Samas rajati 17. sajandil rida mõisaid, millega kaasnes rannarootslaste vanade õiguste piiramine.
Põhjasõja käigus (1710–1711) tabas Noarootsit suur katkuepideemia. Elanike arv vähenes 2/3 võrra, mitmed külad surid täiesti välja. Tühjaks jäänud küladesse asusid elama eestlased sisemaalt. Sellega algas Noarootsi eestistumine. 18. sajandi teisest poolest toimusid jumalateenistused ka eesti keeles.
Noarootsi on üks Eesti lääneranniku poolsaartest, mis olid ajalooliselt saared, kuid hiljem maatõusu tagajärjel mandriga ühinesid. 1770. aastal oli Noarootsi veel eraldi saar. Mandriga ühinemine toimus 19. sajandi keskel.

Kihelkonna alad tänapäeval

Noarootsi kihelkond jääb tänapäeval tervikuna Lääne maakonna aladele. Kihelkonna ala kattub suures osas endise Noarootsi valla alaga.
Eesti Jahimees

Eesti Jahimees on Tallinnas alates 2001. aastast ilmuv jahindus- ja loodusajakiri, mida annab välja Eesti Jahimeeste Selts.
Ajakiri ilmub 6 korda aastas. Ajakirja eelkäijaks oli aastatel 1988–2000 ilmunud ajaleht Jahimees.
Peet (eesnimi)

Peet on mehenimi.
2018. aasta seisuga oli see Eestis esinemissageduselt 895. mehenimi. 1. jaanuari 2018 seisuga oli Eestis eesnimi Peet 48 mehel.
Tazi laht

Tazi laht (Тазовская губа) on laht (estuaar) Euraasia põhjaosas Venemaal, Kara mere Obi lahe osa. Ümbritseb Gõda poolsaare lõunarannikut ja Tazi poolsaare põhjarannikut.
Pikkus 300 km, laius kuni 45 km.
Lahte suubuvad Tazi jõgi ja Puri jõgi.
Invariant

Invariantsusprintsiip

Täheldatakse tunnetuse kategooriate muutuvust. Ühest küljest võivad spetsiifilised kategooriad kujuneda üldisteks, teisest küljest võivad üldised kategooriad aheneda spetsiifilisteks (nagu näiteks struktuuri).
Tunnetusteooria (ja mitte ainult see) uurib reaalsete nähtuste seaduspärasusi. Selleks on vaja leida midagi muutumatut, teatud tingimustel säilivat. Leitakse, et ükski invariant ei ole absoluutne, kuid ei ole põhjust kahelda nende objektiivsuses. Sellest tuuakse näiteid füüsikast. Leitakse, et üleminek üldisemale teooriale on seotud informatsiooni suurenemisega. See on omakorda seotud isomorfismiga üldistatud süsteemi kujutavate ja konkreetsemat süsteemi kujutavate sätete vahel. Nii on saanud spetsiifilisest mõistest filosoofiline kategooria.
Metstilder

Metstilder (Tringa ochropus) on kurvitslaste sugukonda kuuluv lind.
Eestis on ta harilik haudelind.
Pidula oja

Pidula oja (ka Veskijõgi, Pidula veskioja) on oja Saare maakonnas Saaremaa vallas. Oja pikkus on 5,5 km. Oja valgla suurus on 18,9 km². Oja jääb Odalätsi maastikukaitsealale.
Euskadi ta Askatasuna

Herri Batasuna

Baski separatistide poliitilise tiiva esindaja Herri Batasuna partei keelustati 2002. aastal ja selle endised juhid viibivad väidetava terroristide toetamise eest vanglas-
Tõnismäe haljak

Tõnismäe haljak on haljasala Tallinna kesklinnas Tõnismäel, Tõnismäe tänava erisuunaliste sõidusuundade ja Kaarli puiestee vahel.
Madala klombitud paekivist müüriga ümbritsetud park, milles olid pargiteed ja istepingid, kujundati 1964. aastal ümber plaaditud avatud väljakuks seoses igavese tule rajamisega mälestusmärgi ette.
Haljak kandis 1945. aastast kuni 1996. aastani nime Vabastajate väljak.
Haljakul asus kuni 2007. aastani pronkssõduri monument, mille teisaldamisega Kaitseväe kalmistule kaasnesid aprillirahutused Tallinnas.
Saksi valla vapp

Saksi valla vapp on Lääne-Viru maakonnas asunud endise Eesti haldusüksuse Saksi valla vapp.
Vapp on kinnitatud 28. aprillil 1998.

Vapi kirjeldus

Kaldjaotusega sinisel kilbil on ülemisest vasakust nurgast lähtuv hõbedasest, sinisest ja kuldsest ühelaiusest vardast koosnev lainelõikeline põiktala.
Aparallactus

Levila

Nad elavad Sahara-taguses Aafrikas.
Zvenislava Sillamaa

Zvenislava Sillamaa (aastani 1956 Zvenislava Dobrjanska; 17. juuli 1932 Lviv – 20. aprill 2006 Tallinn) oli Eesti harfimängija.
Ta lõpetas aastal 1949 Lvivi Muusikakooli ja aastal 1954 konservatooriumi (Viktoria Poltareva klassis), ta täiendas end Moskvas Kira Saradževa juures.
Ta töötas aastatel 1951–1954 Lvivi ooperi- ja balletiteatris, aastatel 1957–1987 ERSO-s ja 1964–1984 ka Estonias.
Ta oli aastatel 1964–1968 õpetaja Tallinna Muusikakoolis, aastatel 1969–1977 ja 1979–1985 oli ta Tallinna Riiklikus Konservatooriumis õppejõud ning aastatel 1972–1979 ja 1987–1995 oli ta Tallinna Muusikakeskkoolis pedagoog. Tema õpilased on olnud Eda Peäske, Kai Visnapuu ja Leelet Reimann.
Ta on esinenud solistina ning tema helisalvestisi on Eesti Raadios ja kogumikplaatidel.

Isiklikku

Tema abikaasa oli automaatikaprofessor Hanno Sillamaa, nende poeg on pianist ja klavessinist Ivo Sillamaa, pojatütar on laulja Janika Sillamaa.
Heinrich I (Braunschweig-Lüneburg)

Heinrich Keskmine (1468–1532) oli Braunschweig-Lüneburgi hertsog ja Lüneburgi vürst aastatel 1486 kuni 1520.
Liivimaa Maakrediitselts

Liivimaa Maakrediitselts (saksa keeles Livländischer adeliger Güterkreditsozietät, ka Livländische Güter-Kreditsozietät), ka Liivimaa Mõisnikkude Maakrediitselts oli aastatel 1802–1932 Liivimaal tegutsenud finantsasutus (erahüpoteegipank).
Selts andis pantkirja alusel laenusid Liivimaa kubermangu eramõisnikutele. Hiljem andis selts laenusid ka talupoegadele, kes seltsile panditud mõisatest ostsid talusid päriseks.
1932 liideti selts Eestimaa Maakrediitseltsiga, kus jätkas tööd Eestimaa Maakrediitseltsi Tartu agentuurina.
Pretoorium

Pretoorium (ladina keeles praetōrium) oli algselt väejuhi (või ülemjuhataja) telk Rooma sõjaväelaagris (castrum). Pretoorium on tuletatud sõnast "preetor" (ladina keeles praetor, kõrgem riigiametnik Roomas, väejuht, provintsi asehaldur).
Aja jooksul ja sõjaväe arenedes omandas pretoorium ka teisi tähendusi. Muu hulgas võidi pretooriumiks nimetada ülemjuhataja paleed kindlustatud püsilaagreis; keisririigi ajal nimetati pretooriumiks ka riigipea peakorterit, kus ta elas koos ihukaitseväega.
Uues Testamendis on pretooriumiks nimetatud Juudamaa prefekti Pontius Pilatiuse paleed, kus peeti kohut Jeesus Kristuse üle.
Ats Joorits

Ats Joorits (sündinud 13. aprillil 1958 Tapal) on eesti ajakirjanik ja endine näitleja. 
Ta on esimene eestlane, kelle abielu samast soost isikuga kanti Eesti rahvastikuregistrisse.
Näitlejana on ta tuntud eelkõige Hundipoeg Sulo rolliga Uno Leiese telelavastusest "Nõiakivi" (1979). Samuti on ta olnud Eesti Televisiooni Lastesaadete toimetuse saatejuht. 
Pärast 1987. aastal Eestist lahkumist elas Joorits esmalt kümme aastat Rootsis, seejärel kümme aastat USA-s (töötas ajakirjanikuna raadiojaamas Ameerika Hääl) ning alates 2007. aastast uuesti Rootsis, kus ta töötab Tallink Silja Sverige tegevdirektori asetäitjana.
2010. aastal abiellus ta Rootsis oma kauaaegse elukaaslase Franklin Leviga, kuid Eesti õigusruum ei võimaldanud samasooliste abielu tollal rahvastikuregistrisse kanda. See sai võimalikuks alles 2017. aasta jaanuaris pärast Tallinna ringkonnakohtu vastavat otsust.
Škoda Rapid

Škoda Rapid on Škoda sedaan ja luukpära (Spaceback). Seda on toodetud 3 põlvkonda (kaasa arvatud eelmised mudelid).
Seda müüdi Eestis 2014. aasta märtsis 38 tükki.
Michael Heltzer

Michael Heltzer (1. mai 1928 Tallinn – 6. juuni 2010) oli Eesti juudi päritolu orientalist, Haifa ülikooli Vana-Idamaa ajaloo emeriitprofessor ja Tartu Ülikooli usuteaduskonna külalisprofessor, Tartu Ülikooli audoktor usuteaduses (1998).

Elulugu

Heltzer alustas kooliteed Eestis, kuid 1940. aastal küüditati ta koos vanematega Tatarstani, kus ta õppis 1941–45 keskkoolis. 1945. aastast õppis ta Leningradi ülikooli orientalistikateaduskonnas Vana-Idamaade ajalugu ja semitistikat, kuid poliitilistel põhjustel ei saanud ta pärast lõpetamist jääda tööle ülikooli juurde. 1950. aastate esimesel poolel töötas Heltzer õpetajana Tihemetsa metsatehnikumis ja Pärnu Lydia Koidula nimelises 2. keskkoolis. 1954. aastal läks ta Tallinna Kaugõppekeskkooli tööle õppealajuhatajana ning 1955. aastal kaitses ta Leningradis Ermitaaži juures kandidaaditöö.
1958. aastast töötas ta Vilniuse Pedagoogilise Instituudi vanaaja ajaloo õppetoolis, 1965. aastast dotsendina. Pärast doktoritöö kaitsmist Nõukogude Liidu orientalistika instituudi juures Moskvas 1969. aastal sai ta 1971. aastal ka professoriks. 1972. aastal emigreerus Michael Heltzer koos perekonnaga Iisraeli. Kõige kauem töötas ta Haifa ülikooli Vana-Idamaa ajaloo korralise professorina.
Michael Heltzeri kirjutas üle 300 teadustöö, eelkõige Iisraeli ajaloo Pärsia perioodist, foiniikia ja piibliajastu epigraafikast ja ugaritoloogiast. Tartu ülikoolis usuteaduskonnas pidas ta külalisprofessorina loenguid alates usuteaduskonna taasavamisest 1993. aastal kuni 2009. aastani, muuhulgas Vana-Iisraeli ajaloo, piibli eksegeesi ja vanaheebrea raidkirjade teemal.